Latvijas Investīciju un attīstības aģentūra

**Latvijas Investīciju un attīstības aģentūra** (**LIAA**) ir ekonomikas ministra pārraudzībā esoša valsts pārvaldes iestāde.
Saskaņā ar nolikumu LIAA darbība aptver ārvalstu investīciju piesaisti, eksporta veicināšanu, inovāciju un uzņēmējdarbības atbalsta pasākumus, kā arī Tūrisma likumā noteikto funkciju īstenošanu.

## Vēsture
1993. gada 7. septembrī ar Ministru kabineta lēmumu tika izveidota Latvijas attīstības aģentūra.
Saskaņā ar LIAA 2024. gada publisko pārskatu valsts aģentūra LIAA tika izveidota, reorganizējot bezpeļņas organizāciju valsts akciju sabiedrību "Latvijas Attīstības aģentūra", un darbu sāka 2004. gada 1. februārī.

Kopš 2013. gada 1. janvāra LIAA darbību nosaka Ministru kabineta noteikumi Nr. 857 "Latvijas Investīciju un attīstības aģentūras nolikums".
2021. gadā Latvijas Institūtu pievienoja LIAA.

## Darbība
### Darbības rezultāti
LIAA ziņoja, ka 2024. gadā ar aģentūras līdzdalību tika uzsākti 45 investīciju projekti, kuru kopējais apjoms sasniedza 655,4 miljonus euro, bet plānoto darba vietu skaits bija 2023.

LIAA īsteno eksporta veicināšanas, ārvalstu investīciju piesaistes, uzņēmējdarbības un inovāciju atbalsta pasākumus, administrē Eiropas Savienības fondu aktivitātes, īsteno Tūrisma likumā noteiktās funkcijas un veicina Latvijas starptautisko tēlu.

#### Funkcijas
Saskaņā ar LIAA 2024. gada publisko pārskatu LIAA galvenās funkcijas ietver:
* eksporta veicināšanu;
* ārvalstu investīciju piesaisti;
* uzņēmējdarbības un inovāciju veicināšanu;
* ES fondu aktivitāšu administrēšanu;
* tūrisma politikas īstenošanu;
* Latvijas starptautiskā tēla veicināšanu.

Detalizētāks funkciju un uzdevumu uzskaitījums noteikts LIAA nolikumā.

### Investīciju piesaiste
Viens no LIAA darbības apakšvirzieniem ir finansējuma piesaiste no ārvalstu investoriem Latvijas investīciju projektiem to turpmākai attīstībai. Šādi investīciju projekti ir Latvijā strādājošas komercsabiedrības, jaunu komercsabiedrību dibināšanas ieceres, kā arī valsts un pašvaldību projekti. Prioritārās nozares ārvalstu investīciju piesaistei ir metālapstrāde un mašīnbūve, transports un loģistika, informācijas tehnoloģijas, dzīvības zinātnes, veselības aprūpe, kokrūpniecība, zaļās tehnoloģijas un pārtikas rūpniecība. LIAA atbalsta ārvalstu investīciju piesaistīšanu arī tādiem ražošanas projektiem, kas ir ārpus minētajām prioritārajām nozarēm.

### Ārējā tirdzniecības veicināšana
LIAA organizē šādus pasākumus uz eksportu orientētas uzņēmējdarbības attīstības veicināšanai:

#### Tirdzniecības misijas
LIAA organizē uzņēmēju vizītes uz ārvalstīm, kuru ietvaros tiek rīkoti biznesa forumi, semināri, uzņēmēju apaļā galda tikšanās, kontaktbiržas, izstāžu apmeklējumi individuālas tikšanās ar potenciālajiem sadarbības partneriem, kā arī neformāli pasākumi.

#### Eksporta semināri
LIAA organizē eksporta seminārus, kuros tiek aplūkoti būtiskākie eksporta elementi, sniegta informācija par jaunumiem un tendencēm ārējos tirgos, kā arī Eiropas Savienības vienotajā tirgū.

#### Kontaktbiržas
LIAA rīko iepriekš noorganizētas divpusējas uzņēmēju tikšanās starp divu vai vairāku valstu uzņēmumiem, gan kā vienu no pasākumiem tirdzniecības misiju, izstāžu vai citu pasākumu laikā, gan kā atsevišķu pasākumu.

#### Individuālās vizītes
LIAA līdzdarbojas uzņēmumu individuālo vizīšu pie potenciālajiem partneriem ārvalstīs organizēšanā, galvenokārt tajās valstīs, kurās atrodas LIAA pārstāvniecība vai Latvijas Republikas vēstniecība.

### Tūrisms
2016. gadā, stājoties spēkā grozījumiem Tūrisma likumā, Tūrisma attīstības valsts aģentūra (TAVA) tika pievienota LIAA, un ar 2016. gada 1. februāri LIAA izveidots Tūrisma departaments, kas pārņēma TAVA saistības un nodrošina to izpildi.

### Biznesa inkubatori
LIAA biznesa inkubatori sniedz atbalstu uzņēmējdarbības uzsākšanai un attīstībai fiziskām personām un jaundibinātiem komersantiem. Eiropas Savienības un Latvijas valsts kopīgi veidots projekts tiek īstenots kopš 2016. gada. Visā Latvijā darbojas 11 reģionālie biznesa inkubatori un 9 atbalsta vienības, kā arī Radošo industriju inkubators Rīgā, kurš specializēts sniegt atbalstu radošo industriju uzņēmumiem.

### Tehnoloģiju pārneses programma
Programmas aktivitātes ir vērstas uz zinātnisko institūciju pētniecības rezultātu komercializāciju un pētījumu rezultātu pārvēršanu veiksmīgā uzņēmējdarbībā.

### Inovāciju motivācijas programma
Inovāciju motivācijas programmas mērķis ir informēt un iedrošināt sabiedrību uzsākt inovatīvu uzņēmējdarbību, kā veicināšanas mehānismu izmantojot arī godalgu piešķiršanu. Tāpat paredzēts, informēt sabiedrību par norisēm saistībā ar inovācijām un to potenciālu, tādējādi veicinot sabiedrību un uzņēmējus pievērsties inovatīvu risinājumu izstrādei un lietošanai, kā arī paaugstināt inovatīvo komersantu īpatsvaru ekonomikā un motivēt komercdarbības uzsākšanu Latvijas Viedās specializācijas stratēģijā noteiktajās specializācijas prioritātēs vai jomās.

### LIAA struktūrvienība Eiropas Biznesa atbalsta tīkls
2008. gada 29. februārī kā viena no LIAA struktūrvienībām savu darbību Latvijā uzsāka Eiropas Biznesa atbalsta tīkls.

## Finansējums, personāls un reorganizācija

### Finansējums
LIAA valsts pamatbudžeta faktiskie izdevumi 2024. gada 12 mēnešos pēc naudas plūsmas uzskaites bija 36,2 milj. euro. Pamatfunkciju īstenošanas izdevumi bija 17,1 milj. euro (47,3% no kopējiem izdevumiem), bet ES politiku instrumentu un pārējās ārvalstu finanšu palīdzības līdzfinansēto projektu un pasākumu īstenošana bija 19,1 milj. euro (52,7% no kopējiem izdevumiem).

Publiskajā pārskatā norādīti šādi finanšu rādītāji (euro):

  
### Personāls
LIAA 2024. gada beigās faktiskais amata vietu skaits bija 291, bet vidējais nodarbināto skaits bija 255 darbinieki.

### Organizatoriskās izmaiņas
Saskaņā ar 2024. gada publisko pārskatu 2024. gadā turpinājās LIAA reorganizācijas process ar mērķi nodrošināt efektīvāku investoru un eksportējošo uzņēmēju apkalpošanu. Reorganizācijas rezultātā ar 2024. gada 16. decembri tika izveidota jauna organizatoriskā struktūra, samazinot amata vietas par 35 un optimizējot departamentu skaitu. Publiskajā pārskatā norādīts, ka kopējais personāls tika samazināts par 15%, bet atbalsta personāla skaits par aptuveni 40%.

## Nozīmīgākie LIAA rīkotie pasākumi
* Eksporta un inovācijas balva
* Ideju kauss
* Latvijas Tūrisma forums
* Mašīnbūves un metālapstrādes biznesa forums

## Ārējās saites
* Latvijas Investīciju un attīstības aģentūra
* Enterprise Europe Network Latvijā

## Skandāli

### ''IShowSpeed''
2025. gada vasarā Latvijā izcēlās sabiedrības un politikas diskusijas par amerikāņu YouTube satura veidotāja *[[IShowSpeed]]* (īstajā vārdā Darens Vatkinss jaunākais), influencera vizīti Baltijas valstīs.

Vizītes laikā, kuru Latvijas Investīciju un attīstības aģentūra (LIAA) apzīmēja kā spontānu un no viņu puses neorganizētu, katra Baltijas valsts sedza 30 000 eiro izmaksas ar mērķi izmantot influencera plašo auditoriju reģiona popularizēšanai. Pēc tam, kad publiskajā telpā parādījās baumas par *IShowSpeed* iespējamu vizīti Krievijā, ekonomikas ministrs Viktors Valainis (ZZS) paziņoja, ka Latvija viņam samaksu neveiks, ja viņš apmeklēs agresorvalsti, uzsverot arī, ka minētie 30 000 eiro Latvijā vēl nav izmaksāti.

## Ārvalstu ekonomiskās pārstāvniecības
LIAA uztur pārstāvniecības ārvalstīs.

* Amerikas Savienotās Valstis
* Amerikas Savienotās Valstis (Bostonā)
* Dānija
* Francija
* Japāna
* Kanāda
* Lielbritānija
* Nīderlande
* Norvēģija
* Ukraina
* Vācija
* Zviedrija
* Austrālija
* Izraēla

## Atsauces